ନୂଆଦିଲ୍ଲୀ, ୦୧/୧୨ଃ କୃଷି ଆଇନ ବିରୋଧରେ କୃଷକଙ୍କ ଆନ୍ଦୋଳନ ଜୋର୍ ଧରିବାରେ ଲାଗିଛି ।୫ ଦିନର ଆନ୍ଦୋଳନ ପରେ ଆଲୋଚନା ପାଇଁ ଚାଷୀଙ୍କୁ ଦିଲ୍ଲୀ ଡାକିଛନ୍ତି କେନ୍ଦ୍ର ସରକାର। କେନ୍ଦ୍ର ସରକାର ମଧ୍ୟ ଏହାକୁ କିପରି ପ୍ରଶମିତ କରିବେ ସେନେଇ କିଛି ଉପାୟ. ପାଉନାହାଁନ୍ତି । ଏହାମଧ୍ୟରେ ସରକାର ବିଭିନ୍ନ କୃଷକ ସଙ୍ଗଠନ ସହ ଆଲୋଚନା ପାଇଁ ରାଜି ହୋଇଛନ୍ତି । ମଙ୍ଗଳବାର ସରକାର ବିଭିନ୍ନ ସଙ୍ଗଠନକୁ ଆଲୋଚନା ପାଇଁ ନିମନ୍ତ୍ରଣ କରିଛନ୍ତି ।କରୋନା ସଙ୍କଟ ଓ ଶୀତକୁ ଦେଖି ସରକାର ମଙ୍ଗଳବାର କୃଷକଙ୍କ ସହ ଆଲୋଚନା କରିବେ । ପୂର୍ବରୁ ଡିସେମ୍ବର ୩ରେ କୃଷକଙ୍କ ସହ ଆଲୋଚନା ହେବା ନେଇ ସରକାର କହିଥିଲେ । ବୈଠକ ପରେ ଉଭୟ ପକ୍ଷ ମଧ୍ୟରେ କୌଣସି ସମାଧାନର ରାସ୍ତା ବାହାରିବ ବୋଲି ଆଶା କରାଯାଉଛି । କୃଷକମାନେ ଗତ ୬ ଦିନ ହେଲା ଦିଲ୍ଲୀ ସୀମାରେ ପ୍ରଦର୍ଶନ କରୁଛନ୍ତି । ଏହାସହ ଦାବି ପୂରଣ ନହେବା ଯାଏଁ ହଟିବେ ନାହିଁ ବୋଲି ଚେତାବନୀ ଦେଇଛନ୍ତି । ତେବେ କେନ୍ଦ୍ର କୃଷିମନ୍ତ୍ରୀ ନରେନ୍ଦ୍ର ସିଂ ତୋମାର ଅନ୍ନଦାତାଙ୍କ ସହ ବୈଠକ ପରେ ଧାରଣା ହଟିବ ବୋଲି ଆଶା କରିଛନ୍ତି । ପୂର୍ବରୁ କେନ୍ଦ୍ର ଗୃହମନ୍ତ୍ରୀ ଅମିତ ଶାହ କୃଷକଙ୍କ ସହ ଆଲୋଚନା ପାଇଁ ପ୍ରସ୍ତାବ ଦେଇଥିଲେ । ଏହାସହ ଦୁଇଟି ସର୍ତ୍ତ ରଖିଥିଲେ ମଧ୍ୟ । ଯାହାକୁ କୃଷକନେତାମାନେ ବିରୋଧ କରିବା ସହ ଆଲୋଚନା ପ୍ରସ୍ତାବକୁ ଖାରଜ କରିଥିଲେ । କୃଷକ ନେତା ବୁଟା ସିଂ ବୁର୍ଜଗିଲ୍ କହିଛନ୍ତି ଯେ, କେନ୍ଦ୍ର ଗୃହମନ୍ତ୍ରୀ ତାଙ୍କୁ ଫୋନ୍ କରିଥିଲେ । କୌଣସି ସର୍ତ୍ତ ନରଖି ସାକ୍ଷାତ ପାଇଁ କହିଥିଲେ । ଏହାସହ ଆନ୍ଦୋଳନ ହଟାଇବାକୁ ମଧ୍ୟ କହିଥିଲେ । ଏହାକୁ ସେମାନେ ପ୍ରତ୍ୟାଖ୍ୟାନ କରିଥିଲେ । କିନ୍ତୁ ଏବେ ସରକାର ଲିଖିତ ଭାବେ ଆଲୋଚନା ପାଇଁ ଡାକିଛନ୍ତି । ସୂଚନାଯୋଗ୍ୟ, ନୂତନ କୃଷି ଆଇନ୍ ବିରୋଧରେ ରାଜଧାନୀରେ କୃଷକଙ୍କ ଆନ୍ଦୋଳନ ତୀବ୍ର ହେବାପରେ କେନ୍ଦ୍ର ସରକାର ସମାଧାନ ପାଇଁ ଅଣ୍ଟା ଭିଡିଥିଲେ । ବିଜେପି ସଭାପତି ଜେପି ନଡ୍ଡାଙ୍କ ବାସଭବନରେ ଉଚ୍ଚସ୍ତରୀୟ ବୈଠକ ଅନୁଷ୍ଠିତ ହୋଇଥିଲା। ବୈଠକରେ ବିଜେପି ସଭାପତିଙ୍କ ବ୍ୟତୀତ କେନ୍ଦ୍ର ଗୃହ ମନ୍ତ୍ରୀ ଅମିତ୍ ଶାହା, ପ୍ରତିରକ୍ଷା ମନ୍ତ୍ରୀ ରାଜନାଥ ସିଂହ ଓ କେନ୍ଦ୍ର କୃଷି ମନ୍ତ୍ରୀ ନରେନ୍ଦ୍ର ସିଂହ ତୋମାର ସାମିଲ। ଏବେ ଆନ୍ଦୋଳନକାରୀ କୃଷକ ଦିଲ୍ଲୀ-ହରିୟାଣା ସୀମା ସିନ୍ଧୁ ବର୍ଡରରେ ଡେରା ପକାଇଛନ୍ତି। କିଛି ଚାଷୀ ଦିଲ୍ଲୀର ନିରଙ୍କାରୀ ପଡିଆରେ ଉପସ୍ଥିତ ଅଛନ୍ତି। ଶନିବାର କୃଷକ ସଂଘ ସିନ୍ଧୁ ବର୍ଡରରେ ହିଁ ଆନ୍ଦୋଳନ ଜାରି ରଖିଥିଲେ ଓ ବୁରାଡିର ନିରଙ୍କାରୀ ପଡିଆକୁ ନଯିବାକୁ ନିଷ୍ପତ୍ତି ନେଇଥିଲେ ।
